《卢氏五坞书屋长言》
明代·湛若水

少参子卢子师陈，癯如海鹤立我门。索赋五坞山房篇，予辞以病无能焉。

靡丽之词病子云，壮夫不为予何人。无已托歌于长言，五坞峙地五岳然。

又如五星之在天，夫在天者阳之神，其在地者阴之真。

阴阳合德天地浑，五子得之为舜臣。燮理阴阳亮天地，圣人成能在五伦，不然亦有五经存。

五事元来共一原，收拾溥博极渊泉。渊泉如地，溥博如天。

备我身变化，位育如屈伸。借问山房吾伊贤，听予长言闻不闻。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。